2015- - Nr.
Į 2015-10-23 Nr. (14.2-183)-3-5662

Lietuvos Respublikos ūkio ministerijai

Kopija

Lietuvos Respublikos Vyriausybei

Dėl įstatymų projektų

Lietuvos Respublikos teisingumo ministerija, pagal kompetenciją įvertinusi Lietuvos Respublikos Vyriausybei pateiktus Lietuvos Respublikos viešųjų pirkimų įstatymo Nr. I-1491 pakeitimo įstatymo, Lietuvos Respublikos pirkimų, atliekamų vandentvarkos, energetikos, transporto ir pašto paslaugų srities perkančiųjų subjektų, įstatymo, Lietuvos Respublikos civilinio proceso kodekso 1, 4232, 4233, 4237 straipsnių pakeitimo įstatymo, Lietuvos Respublikos administracinių nusižengimų kodekso 184 straipsnio pakeitimo įstatymo, Lietuvos Respublikos viešųjų pirkimų, atliekamų gynybos ir saugumo srityje, įstatymo Nr. XI-1491 1, 2, 3, 4, 5, 9, 10, 16, 24, 241, 25, 26, 31, 32, 44, 46 straipsnių pakeitimo įstatymo, Lietuvos Respublikos paslaugų įstatymo Nr. XI-570 3 priedo pakeitimo įstatymo, Lietuvos Respublikos kino įstatymo Nr. IX-752 9 straipsnio pakeitimo įstatymo, Lietuvos Respublikos valstybinės darbo inspekcijos įstatymo Nr. IX-1768 121 straipsnio pakeitimo įstatymo, Lietuvos Respublikos valstybės ir savivaldybės įmonių įstatymo Nr. I-722 17 straipsnio pakeitimo įstatymo, Lietuvos Respublikos mokėjimų, atliekamų pagal komercines sutartis, vėlavimo prevencijos įstatymo Nr. IX-1873 2 straipsnio pakeitimo įstatymo, Lietuvos Respublikos investicijų įstatymo Nr. VIII-1312 151 ir 152 straipsnių pakeitimo įstatymo, Lietuvos Respublikos šilumos ūkio įstatymo Nr. IX-1565 37 straipsnio pakeitimo įstatymo, Lietuvos Respublikos atsiskaitymo už žemės ūkio produkciją įstatymo Nr. VIII-1422 2 straipsnio pakeitimo įstatymo, Lietuvos Respublikos saugomų teritorijų įstatymo Nr. I-301 28 straipsnio pakeitimo įstatymo ir Lietuvos Respublikos statybos įstatymo Nr. I-1240 12 straipsnio pakeitimo įstatymo projektus, teikia šias pastabas ir pasiūlymus:

Atsižvelgiant į tai, kad kartu turėtų būti keičiamas ir Koncesijų įstatymas, aiškinamajame rašte turėtų būti pateikta informacija apie poreikį keisti šį įstatymą, taip pat apie priežastis, kodėl atitinkami pakeitimai nėra teikiami kartu su šiuo įstatymo paketu bei kada planuojamas reikiamų Koncesijų įstatymo pakeitimų teikimas.

Lietuvos Respublikos viešųjų pirkimų įstatymo Nr. I-1491 pakeitimo įstatymo ir Lietuvos Respublikos pirkimų, atliekamų vandentvarkos, energetikos, transporto ir pašto paslaugų srities perkančiųjų subjektų, įstatymo projektuose vartojama formuluotė „ministerija, kurios ministras atsakingas už viešųjų pirkimų valdymo sritį“, atsižvelgiant į tai, kad nei Vyriausybės įstatymas nei kiti įstatymai nepriskiria viešųjų pirkimų, kaip valdymo srities, konkrečiam ministrui, sukeltų neapibrėžtumą ir neatitiktų Vyriausybės įstatymo 26 str. 1 d., pagal kurią valdymo sritis ministrams turėtų nustatyti įstatymai. Atsižvelgiant į tai, siūlome nurodyti konkrečią ministeriją.

Analogiškai ir įgaliojimai priimti atitinkamus viešųjų pirkimų valdymo srities teisės aktus ministrui gali būti nustatomi tiesiogiai įstatyme, o ne tik per Vyriausybės įgaliojimų suteikimą (formuluotė „Vyriausybės įgaliota institucija“). Manytina, kad pastarosios formuluotės (o tiksliau formuluotės „Vyriausybė ar jos įgaliota institucija“) vartojimas tikslingas tik tais atvejais, kai dar neaišku, ar atitinkamas reglamentavimas bus nustatomas Vyriausybės, ministerijos ar žemesnės galios teisės aktu.

Taip pat siūlome tikslinti formuluotės „nedelsiant, bet ne vėliau kaip per ... darbo dienas“ vartojimą. Pastebėtina, kad turėtų būti pasirinktas arba reikalavimas „nedelsiant“, arba termino nustatymas darbo dienomis. Abiejų variantų naudojimas kartu sukelia neapibrėžtumą ir neaiškumą. Tais išskirtiniais atvejais (atsižvelgiant į proporcingumo principą), kai siekiama, kad kažkokie procedūriniai veiksmai būtų atlikti iš karto, kai tik atsiranda įstatyme nustatytos sąlygos (aplinkybės), o bet koks nepagrįstas delsimas nebūtų toleruojamas, turėtų būti vartojama formuluotė „nedelsiant“. Termino darbo dienomis nurodymas kartu su formuluote „nedelsiant“ galėtų klaidinti, kadangi iš dalies prieštarauja paties reikalavimo „nedelsiant“ prigimčiai – pareiga atitinkamą veiksmą atlikti įmanomai trumpiausiais terminais, kai tik išnyksta aplinkybės, dėl kurių įvykdymas buvo negalimas anksčiau. Kiekvienu konkrečiu atveju sprendžiant klausimą, ar reikalavimas „nedelsiant“ buvo įvykdytas tinkamai, turėtų būti vertinamas ne įstatyme darbo dienomis nustatytas terminas, bet realus pareigai įgyvendinti reikalingas terminas bei trukdančių aplinkybių išnykimo laikas. Atsižvelgiant į tai, termino darbo dienomis nustatymas kartu su formuluote „nedelsiant“ perteklinis ir reguliacinio poveikio neatlieka.

Kartu, pastebėtina, kad ir pats terminas „nedelsiant“ įstatymų projektuose siejamas su ne vienodu darbo dienų skaičiumi, nepagrindžiant tokio skirtingo termino „nedelsiant“ traktavimo, kas termino „nedelsiant“ traktavimui ir aiškinimui gali sukelti dar daugiau neapibrėžtumo.

Atsižvelgiant į tai, siūlome vartoti arba tik formuluotę „nedelsiant“, arba konkretaus termino darbo dienomis nurodymą.

Lietuvos Respublikos civilinio proceso kodekso 1, 4232, 4233, 4237 straipsnių pakeitimo įstatymo projekto 2 str. keičiamame Lietuvos Respublikos civilinio proceso kodekso 4232 str. 1 d. bei 4 str. keičiamame 4233 str. turėtų būti nurodomas ir Lietuvos Respublikos viešųjų pirkimų, atliekamų gynybos ir saugumo srityje, įstatymas.

Analogiškai ir Lietuvos Respublikos valstybinės darbo inspekcijos įstatymo 121 str., atsižvelgiant į Lietuvos Respublikos viešųjų pirkimų, atliekamų gynybos ir saugumo srityje, įstatymo 33 str. 2 d. 4 p., tikslinga nuoroda ir į Lietuvos Respublikos viešųjų pirkimų, atliekamų gynybos ir saugumo srityje, įstatymą.

Teisingumo ministras	Juozas Bernatonis

Darius Trinkūnas, (8 5) 2662 912, el. p. darius.trinkunas@tm.lt	Originalas nebus siunčiamas